**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Jezično izražavanje

**Nastavna tema**: Šume šume – Dan šuma

**Ključni pojmovi**: Dan šuma, zaštita voda, ekologija, pjesma, kitica, stih, rima

**Cilj:** Obilježiti Dan šuma na prigodan način – čitanjem priče o šumi, promišljanjem i pisanjem o očuvanju šume, spoznavanjem novih činjenica o šumama.

**Zadatci nastave:**

1. **Obrazovni**: upoznati da se Dan šuma obilježava 21. ožujka, uočiti važnost šuma za život na Zemlji, spoznavanjem novih činjenica o šumama proširivati znanje o zaštiti i očuvanju okoliša, upoznati stvaralaštvo književnika na temu šuma, pisati na zadanu temu, poštovati pravopisnu normu u pisanju
2. **Funkcionalni**: razvijati kulturu slušanja, poticati učenike na govorno i pisano izražavanje prema poticaju, osposobljavati učenike za izražajno čitanje, poticati stvaralačku znatiželju
3. **Odgojni:** razvijati komunikacijske vještine, razvijati zanimanje za upoznavanje i razumijevanje novih riječi, poticati jezičnu znatiželju, obilježiti prigodno Dan šuma, razvijati potrebu za očuvanjem šuma

**Nastavne metode**: govorenje, slušanje, čitanje, rad na tekstu, razgovor, izlaganje, slikanje, promatranje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, nastavni listić, knjiga s ekološkom tematikom (Mati, Ida. *Glas za Zemlje spas*. Profil International. Zagreb.), priča Sanje Pilić, slika ili plakat

**Korelacija:** Priroda i društvo

**Tijek nastavnoga sata**

1. **Motivacija**

Učitelj na ploču stavlja veliku sliku ili plakat stabla te ispod njega tekst:

**STABLO**

Čovjeku ne treba ni pola sata

Da jedno veće stablo posiječe;

A njemu, dok je toliko naraslo,

Bilo je potrebno cijelo stoljeće.

**Eugen Roth**

**(s njemačkoga prevela Nada Iveljić)**

Učitelj ostavlja nekoliko trenutaka učenicima da promotre plakat, pročitaju stihove i razmisle o njima. Potom započne razgovor s učenicima:

* Što znate o životu stabla?
* Kako se osjećate kad stanete ispod stabla i pogledate u krošnju?
* Kako se osjećate u šumi?
* Kako vi možete spasiti stablo?
* Zašto je važna zaštita šuma?
1. **Najava, interpretativno čitanje**

Učitelj najavljuje da će današnji sat posvetiti šumama. Dan šuma obilježava se 21. ožujka i to je prilika da se ljudi prisjete važnosti šuma za život na Zemlji. Učitelj najavljuje čitanje priče koju je napisala Sanja Pilić s naslovom *Šuma*. Učenici slušaju priču i promišljaju o njoj. Slobodno iznose svoja razmišljanja.

1. **Interpretacija literarnoga predloška**

Učitelj postavlja pitanja o priči:

* Što se dogodilo šumi jednoga jutra?
* Na koga se šuma naljutila?
* Zašto se šuma naljutila?
* Kako je šuma izgledala?
* Kako se šuma osjećala?
* Kako su se ljudi odnosili prema šumi?
1. **Stvaralački rad**

Učitelj zahtijeva od učenika da razmisle o priči te svoja razmišljanja podijele s učenicima u svojoj skupini. Nakon nekoliko trenutaka koje su učenici proveli u razgovoru svaka skupina dobiva na nastavnome listiću zadatak koji zajednički rješavaju. Kad su gotovi s radom, glasnogovornik skupine čita što je njegova skupina zapisala. Ako je moguće, iz odgovora svake skupine izdvoji se najzanimljivija rečenica koju učenici iz skupine upisuju na stablo koje su izradili od kolaža. Stabla svih skupina s rečenicama kao ekološkim porukama učitelj stavlja na razredni pano.

**Prilog**

1. **Sanja Pilić: Šuma (ulomak iz priče)**

Jednoga jutra šuma je sišla s uma.

Naprosto je šiznula. Strašno se naljutila. Na vuka? Ne. Na Crvenkapicu? Ne. Na ptice? Ne. Šuma se naljutila: pogodite na koga? Na čovjeka. Zašto? Zato što je oćelavjela. Tko je oćelavio? Šuma je oćelavjela. Strašno, strašno. Pogubila je lišće, razboljela se. Drveće se osušilo. Medvjedi se odselili, lisice netragom nestale. Sove su se negdje pokupile.

Šuma je plakala. Bila je u krastama, u niskom grmlju, u pjegama, nalikovala je na napuštenu livadu, sva je bila nikakva. Borovi su izgubili iglice, smreke i jele češere, vrganji su prestali rasti, puhare se uvrijedile, divlje ruže uvenule, a šuma je gledala kako se smanjuje, razlomljuje, usitnjuje i nestaje na svoje vlastite oči. Breze su je napuštale, kesteni su gnjilili, hrastovi su uzdisali, zemlja se pod korijenjem trusila, a šuma je prvo bila tužna, onda ljutita, na kraju je postala bijesna.

Šuma je vikala: NEĆU UGLJIČNI MONOKSID, NEĆU SUMPORNI DIOKSID, ČAĐU, OLOVO, KISELE KIŠE, ISPUŠNE PLINOVE...VRATITE MI MOJE HEKTOMETRE, DRVEĆE I BILJKE!!!

Šuma se naljutila kao ris, kao tigar, ali to nije pomoglo.

Ljudi nisu ništa primijetili.

Išli su u šumu, šetali po njoj, ostavljajući smeće posvuda, vrećice, limenke, baterije i baš im je bilo svejedno. Urezivali su imena u debla, pilili drveće za ogrjev, nepažnjom izazivali požare, a šuma je gubila nošnju, šuma je gubila kosu. Bez drveća osjećala se prazno. Kao čovjek bez osmijeha. Osjećala se krezubo, reumatično, umorno, ukočeno, šuplje.

**Sanja Pilić**

1. **Nastavni listići**

*Zadatak:* Napiši nekoliko rečenica za koje smatraš da bi trebale stajati u šumi i učiti ljude o ponašanju prema šumi. Svojim ćeš porukama pomoći šumi da ostane zdrava i lijepa.

*Zadatak:* Uime šume napiši pismo stanovnicima grada/sela u kojemu ćeš spomenuti što ti smeta u njihovu ponašanju i što bi trebali promijeniti kako bi spasili šumu.

*Zadatak:* Razmisli o šuminim osjećajima i ponašanju ljudi prema njoj. Dovrši priču – napiši kraj kakav ti priželjkuješ.

*Zadatak:* U šumi žive brojne životinje. Zamisli da su se one suprotstavile ljudima i spasile šumu. Kako su to životinje učinile?

*Zadatak:* Kroz šumu teče potok koji još nije zagađen. Odlučio je pomoći šumi da vrati stari sjaj. Kako je u tome uspio?

1. **Biografija Sanje Pilić**

Sanja Pilić rođena je 1954. godine u Splitu. Završila je Školu primijenjene umjetnosti, fotografski odsjek. Radila je kao fotografkinja, sudjelovala u snimanju crtanih filmova. Surađivala je s Autonomnom ženskom kućom iz Zagreba i radila sa zlostavljanom djecom. Članica je raznih prosudbenih odbora za dječje stvaralaštvo. Nastupa u školama na dječjim literarnim druženjima. Katkad se bavi novinarstvom. Njezini tekstovi prevedeni su na slovenski, engleski, njemački, nizozemski, talijanski i mađarski jezik. Živi i radi u Zagrebu.

Objavila je mnogo priča, romana i slikovnica za djecu: *O mamama sve najbolje, Nemam vremena, Mrvice iz dnevnog boravka, E, baš mi nije žao, Zaljubljeni medo, Sasvim sam popubertetio, Hoću i ja, Djed Mraz darove nosi, Vidimo se na fejsu*, ciklus slikovnica o Maši i još mnogo knjiga.

Po romanima *Sasvim sam popubertetio* i *Mrvice iz dnevnog boravka* napravljene su predstave u zagrebačkome Gradskom kazalištu *Žar ptica*.

1. **Zanimljivosti o šumama**
* Od drveta starog 15 godina može se proizvesti samo 700 papirnatih vrećica; na tržnici se toliko vrećica potroši za sat vremena.
* Biljke, životinje i ljudi uzajamno se trebaju – biljke stvaraju kisik koji životinje i biljke udišu, a životinje i biljke izdišu ugljikov dioksid koji biljke trebaju za život.
* Posljednjih nekoliko godina posječena je polovica svih prašuma na Zemlji, a u prašumama živi više od polovice svih biljaka i životinja.
* Učenici nekih škola u Engleskoj i Švedskoj prikupljali su novac kojim su kupili dio prašume i na taj su način spriječili njezino uništenje.
* Svake se godine oko Božića u svijetu posiječe 17 milijuna stabala borova, jela i smreka.